b'\n_START_ARTICLE_\nD\xc5\xbeengi\xc5\xa1\n_START_PARAGRAPH_\nD\xc5\xbeengi\xc5\xa1 (kirgiisi \xd0\x96\xd0\xb5\xd2\xa3\xd0\xb8\xd1\x88 \xd1\x87\xd0\xbe\xd0\xba\xd1\x83\xd1\x81\xd1\x83, hiina \xe6\x89\x98\xe6\x9c\xa8\xe5\xb0\x94\xe5\xb3\xb0 \'v\xc3\xb5idu m\xc3\xa4etipp\') on m\xc3\xa4gi Kesk-Aasias, K\xc3\xb5rg\xc3\xb5zstani ja Tian Shani k\xc3\xb5rgeim tipp. K\xc3\xb5rgus 7439 meetrit. Asub K\xc3\xb5rg\xc3\xb5zstani ja Hiina piiril D\xc5\xbeengi\xc5\xa1i m\xc3\xa4emassiivis._NEWLINE_M\xc3\xa4gi on eesti keeles tuntud ka venekeelse nimega Pobeda (\xd0\x9f\xd0\xb8\xd0\xba \xd0\x9f\xd0\xbe\xd0\xb1\xd0\xb5\xd0\xb4\xd1\x8b \'V\xc3\xb5idu m\xc3\xa4etipp\'). M\xc3\xa4e uiguurikeelne nimi on T\xc3\xb6m\xc3\xbcr ("raudm\xc3\xa4gi") v\xc3\xb5i Galibiyat Qokkisi, hiina keeles \xe6\x89\x98\xe6\x9c\xa8\xe5\xb0\x94\xe5\xb3\xb0 Tu\xc5\x8dm\xc3\xb9\'\xc4\x9br F\xc4\x93ng v\xc3\xb5i \xe8\x83\x9c\xe5\x88\xa9\xe5\xb3\xaf Shengli F\xc4\x93ng.\n_START_SECTION_\nAvastamis- ja vallutamislugu\n_START_PARAGRAPH_\n1938. aastal juhtis Augusts Lietavietis ekspeditsiooni, mille eesm\xc3\xa4rgiks oli aasta varem Karpinski tipult vaadeldud Han-Tengrist l\xc3\xb5unasse j\xc3\xa4\xc3\xa4va nimeta m\xc3\xa4etipu juurde p\xc3\xa4\xc3\xa4semine ja tipput\xc3\xb5usu \xc3\xbcritamine. Augusti alguses j\xc3\xb5uti m\xc3\xa4e jalamile. Tipu vallutasid ekspeditsiooni liikmed Leonid Gutman, Aleksandr Sidorenko ja Jevgeni Ivanov. Sellele anti nimi XX Let Komsomola (XX \xd0\xbb\xd0\xb5\xd1\x82 \xd0\xba\xd0\xbe\xd0\xbc\xd1\x81\xd0\xbe\xd0\xbc\xd0\xbe\xd0\xbb\xd0\xb0). Altimeetriga m\xc3\xb5\xc3\xb5deti tipu k\xc3\xb5rguseks alla 7000 meetri:  6930 meetrit._NEWLINE_1943. aastal t\xc3\xb6\xc3\xb6tas L\xc3\xb5una-Engilt\xc5\xa1eki liustikul r\xc3\xbchm s\xc3\xb5jatopograafe. Saadud andmete l\xc3\xa4bit\xc3\xb6\xc3\xb6tamisel kameraalt\xc3\xb6\xc3\xb6de k\xc3\xa4igus 1944. aasta m\xc3\xa4rtsis ilmus kaardile 7439-meetrine m\xc3\xa4etipp, mis esialgselt nimetati Pik Vojenn\xc3\xb5h Topografov. Teistest N\xc3\xb5ukogude Liidu territooriumile j\xc3\xa4\xc3\xa4vatest m\xc3\xa4gedest j\xc3\xa4i see tipp k\xc3\xb5rguselt alla vaid Stalini m\xc3\xa4etipule (7495 m). 1946. aastal sai tipp Suures Isamaas\xc3\xb5jas saavutatud v\xc3\xb5idu auks teise nime \xe2\x80\x93 Pobeda m\xc3\xa4etipp._NEWLINE_1956. aastal, p\xc3\xa4rast Vitali Abalakovi juhitud alpinistide grupi edukat esmat\xc3\xb5usu Pobedale (7439 m), v\xc3\xb5rreldi Abalakovi grupi 1956. aastal ja Lietavietise grupi 1938. aastal tehtud fotosid ning leiti, et XX Let Komsomola ja Pobeda on \xc3\xbcks ja seesama m\xc3\xa4etipp.\n_START_SECTION_\nTipput\xc3\xb5usud\n_START_PARAGRAPH_\nEsimene kindlalt t\xc3\xb5endatud tipu vallutamine toimus 1956. aasta suvel Vitali Abalakovi juhitud alpinistide r\xc3\xbchma poolt. Hiina poolelt kaguharjalt t\xc3\xb5usti tippu esmakordselt 1977. aastal, esimese talvise tipuretke tegid veebruaris 1990 vene alpinistid. Tipp kuulus teisena ka NSV Liidu nelja seitsmetuhandese ehk "lumeleopardi" tipu hulka. _NEWLINE_1973. aasta l\xc3\xb5puks oli tipus k\xc3\xa4inud 144 m\xc3\xa4gironijat.\n_START_SECTION_\nInstruktorite t\xc3\xb5us Pobedale (1983)\n_START_PARAGRAPH_\n1983. aasta augusti alguses, p\xc3\xa4rast hooaja l\xc3\xb5ppemist Pamiiri rahvusvahelises alpilaagris, komplekteeriti 17-st alpinismiinstruktorist koosnev grupp ekspeditsiooniks Pobedale. V\xc3\xb5eti neid, kes v\xc3\xa4hemalt viis aastat laagris olid t\xc3\xb6\xc3\xb6tanud. Treenituse tase oli k\xc3\xb5igil k\xc3\xb5rge. D\xc5\xbeomolungma vallutajatest (1982) kaasati gruppi Vladimir Put\xc5\xa1kov ja Juri Golodov. Eestlastest p\xc3\xa4\xc3\xa4ses gruppi Ilmar Priimets._NEWLINE_10. augustil s\xc3\xb5itis grupp Lenini tipu jalamilt At\xc5\xa1ik-Ta\xc5\xa1i orust Kirgiisia oblastikeskusesse O\xc5\xa1\xc5\xa1i. Sealt edasi lennukiga Pr\xc5\xbeevalskisse ja edasi kopteriga baaslaagrisse Engilt\xc5\xa1eki ja Diiki liustike puutepunktis. Grupp l\xc3\xa4ks t\xc3\xb5usule 14. augustil ja 19. augustil olid esimesed tipus, Ilmar Priimets oma telkkonnaga 20. augustil. _NEWLINE_Valitud t\xc3\xb5usumarsruut l\xc3\xa4ks \xc3\xbcle tipuharjal oleva Va\xc5\xbea-Ph\xc5\xa1avela tipu (6918 m). Peatipuni j\xc3\xb5udmiseks j\xc3\xa4i veel m\xc3\xa4eharjapidi 4\xe2\x80\x935 kilomeetrit k\xc3\xa4iku. Pobeda tipp kujutab endast kilomeetripikkust suhteliselt tasast lagendikku. Tuli aga leida selle lagendiku k\xc3\xb5rgeim, tippu ennast t\xc3\xa4histav punkt. Poole tunni p\xc3\xa4rast Priimetsa telkkond selle leidiski. 21. augusti \xc3\xb5htuks oldi juba baaslaagris tagasi. Retk oli edukalt l\xc3\xb5ppenud.'